Document ID: /fineweb-2-swissfilter-quality_10-filterrobots/filtered/02821.jsonl.gz/20

Predstavništvo HTZ Zürich nastupilo je na sajmu Ferienmesse u Bernu od 19. – 22. siječnja 2012. Na štandu su zajedno s HTZ nastupila i četiri suizlagača: TO Unique Travel i TO Croaticum te TZ Kvarnera i u ime sve četiri dalmatinske županije TZ Dubrovačko-neretvanske županije.
Na sajmu površine ca. 15 000 m2 izlagalo je 258 izlagača u četiri dvorane. Sajam je bio izvrsno posjećen, pa se prema interesu posjetitelja dalo zaključiti da će Švicarci i ove godine sasvim sigurno putovati.
Tome možemo dodati i članak u časopisu Der Bund koji zaključuje da je unatoč jakom franku Švicarci povoljnije putovati nego stanovnici zemalja iz Europske unije. U istom članku jedan od managera TUI Suisse g. Wittwer kaže da su cijene u katalogu u Švicarskoj do 32% povoljnije u odnosu na isti katalog u Njemačkoj. Direktor Švicarskog udruženja turističkih agencija g. Walter Kunz kaže da možemo očekivati da će čak i Nijemci početi svoje godišnje odmore bukirati u Švicarskoj, umjesto obrnuto, kako je često do sada bio slučaj.
Sajam je podjeljen u tri cjeline. Dio za autobusere, dio za opća putovanja i dio za zdravstveni turizam. Autobusni i zdravstveni turizam dio su ovog sajma već posljednjih 20 godina. Upravo autobuseri su u zadnjih nekoliko godina jako dobili na popularnosti. Autobusi su sve moderniji i komforniji i za sve one koji ne žele čekati u redovima u zračnim lukama i prolaziti rigorozne kontrole, putovanje autobosom je idealna zamjena. Niti jedna država ne investira u sigurnost i udobnost putnika kao Švicarska, a 30 milijuna putnika godišnje upravo to potvrđuje.
Štand HTZ je bio jako dobro posjećen. Zadovoljni su i švicarski suizlagači Croaticum i Unique Travel, koji su podjelili veliki broj svojih kataloga i ostvarili neposredne bukinge na samom štandu. Pokazuje se da smo u ovom dijelu Švicarske sve poželjnija destinacija. Pitanja koja nam se postavljaju su vrlo konkretna, a primjetno je da ima dosta potencijalnih putnika koju su u prošlim vremenima bili u Hrvatskoj i sada bi ponovno željeli ići. Kanton Bern inače ima oko 980’000 stanovnika, a od ove godine od svibnja do listopada sa zračne luke Bern kompanija Skywork otvorit će linije Bern-Rijeka, Bern-Split, što će dodatno odigrati važnu ulogu za pozitivnije rezultate u prvom redu za destinaciju Kvarner.
Sajam su posjetili i veleposlanik RH u Švicarskoj Konfederaciji g. Jakša Muljačić, gospodarski savjetnik g. Davor Pomykalo te konzul RH u Zürichu g. Hrvoje Cvitanović. Štand je posjetio i glavni direktor sajma u Bernu G. Mario Pessina, te je u ugodnom razgovoru s direktorom HTZ u Zürichu ponudio Hrvatskoj da u 2013. godini na sajmu u Bernu nastupi kao zemlja partner.
Zlatko Deželjin
direktor ureda HTZ u Zürichu